Allister se rekord sal onder die mat ingevee wordAllister Coetzee (Foto stuff.co.nz) Wanneer die Suid-Afrikaanse rugbybase oor ŉ paar dae oor die toekoms van die Springbokafrigter, Allister Coetzee besin, sal hulle baie diep moet nadink. Ondanks die rommelstatus waarin die Bokke hulle nou bevind, sal Coetzee nie afgedank word nie, want hy het nog drie jaar van sy van sy termyn van vier jaar oor. Volgens alle aanduidings is daar nie ŉ prestasieklousule (vir sy eerste jaar) in sy kontrak nie. Daar sal glo gekoukus word, daar sal glo planne gemaak word, daar sal glo self-ondersoek gedoen word. Vergeet dus maar van die Bokke se wenrekord van 33.3%. Vergeet maar van al die blapse wat begaan is, en van die powere vertoningslys van net vier oorwinnings in 12 toetse; van die swak spankeuses; die beheptheid met spelers soos Damian de Allende en die kies van oorsese spelers; en vergeet ook maar van sy wedstrydplan. Dit sal alles onder die mat ingevee word wanneer daar oor die toekoms gesels word. Die Bokke kan verder afskuif op die wêreldranglys en hul swakste posisie beklee sedert 2003 toe die ranglys die eerste keer opgestel is. Hulle loop nou die gevaar om, wat hulle in rugbyterme noem, in ŉ ‘Groep van die Dood’ vir die volgende Wêreldbekertoernooi geloot te word. Kom ons kyk na die harde werklikheid en ontleed die vordering wat die ander toplande gemaak het. ♦ Nieu-Seeland: steeds eerste op die wêreldranglys, net een wedstryd vanjaar verloor, met ŉ nuwe wêreldrekord van 18 agtereenvolgende toetsoorwinnings, en verskeie nuwelinge wat ontwikkel word en na vore tree. ♦ Engeland: onder Eddie Jones was die Engelse vanjaar in 13 wedstryde onoorwonne. Hulle is tweede op die wêreldranglys, is die Sesnasies-kampioen, klop Australië met 3-0 in die reeks in Australië, met borrelende talent wat na vore tree. ♦ Australië: derde op die wêreldranglys en tweede in die Rugbykampioenskap. Hulle behaal byna ŉ ‘Grand Slam’ op die jaareindtoer en die swakste Wallaby-span in jare lyk ewe skielik nie meer so swak nie. ♦ Ierland: vierde op die wêreldranglys. Hulle klop die All Blacks die eerste keer in 11 jaar, klop die Bokke die eerste keer ooit in Suid-Afrika en draf ook vir Australië kaf. ♦ Wallis: klop die Bokke met 14 punte in Cardiff … slegs die derde keer in 32 toetse dat hulle teen die Bokke wen. ♦ Italië: klop die Bokke die eerste keer ooit. ♦ Argentinië: klop die Bokke die eerste keer in Argentinië. En die Bokke?